Gibelokre almendrausain

Gibelokre almendrausaina (Russula grata edo Russula laurocerasi) Russulaceae familiako onddo espeziea da.Russula laurocerasi, GBIF—the Global Biodiversity Information Facility. Usain eta zapore desatseginak ez du sukaldean erabiltzeko gogorik ematen.

 Deskribapena 
Kapela: 6 eta 13 cm bitarteko diametrokoa. Mamitsua, ganbila, batzuetan nahiko hutsa erdian. Okre kolorekoa edo gorri-okre kolorekoa. Azala itsatsia, ertzean bakarrik bereiz daiteke, hezea eta likatsua, lirdingatsua baino gehiago. Ertza leunki biribildua, ildaska fin batzuez markatuta.

Orriak: Estu eta gero zabal, sabeldunak, orri txiki askorekin, kolore argikoak, apur bat arre-gorri zikinez edo arre-morez zikinduaz joaten direnak.

Hanka: 5 - 15 x 1,4 - 2,8 cm-koa, betea eta gero leizetsua, goiko eta beheko muturretan zabaldua, hasieran pruinaduna, batez ere orrien ondoan, irregularki orban gorriz estaltzen da.

Haragia: Zuria, pixka bat arrea azalaren azpian eta horixka oinean, lodia. Usain konplexua, almendra mingotsarena gailentzen da. Zapore mina du.

Etimologia: Latinetik dator Russula hitza, russus-etik, gorriaren txikigarritik: apur bat gorrixka, kolore gorria dutelako Russula generoko espezie askok. Laurocerasi epitetoa ere latinetik dator, almendra mingotsen usaina duen landarea esan nahi duen "prunus laurocerasus" hitzetik. Bere usainagatik.

 Jangarritasuna 
Ez da jangarria. Baliteke pozoitsua izatea, Russula foetens bezala.

 Nahasketa arriskua 
Russula foetens, Russula fragrans, Russula fragrantissima, Russula illota eta Russula subfoetens delakoekin nahas daiteke.

 Sasoia eta lekua 
Udan eta udazkenean. Hostozabalen lurzoru azidoetan.

 Banaketa eremua 
Ipar Amerika, Europa, Himalaiako eremua, Japonia eta Australia.

 Galeria 

 Erreferentziak 

 Kanpo estekak 

Kategoria:Russula